﻿ NAŞTERILE ÎN CONTEXTE DIFERITE 1, 2 DE CEL MARITAL MIHAELA HĂRĂGUŞ este un sfert din naşterile înregistrate anual în România sunt în afara căsătoriei. Ne propunem o investigare a acestui P fenomen, în încercarea de a vedea dacă acest comportament este unul postmodern sau o expresie a unor dezavantaje socioeconomice. Avem la dispoziţie datele Anchetei Generaţii şi Gen (2005), al cărei design retrospectiv permite reconstituirea istoricului parteneriatelor şi a fertilităţii pentru aproape 6 000 de femei. Acest lucru permite abordarea problematicii naşterilor non-maritale din perspectiva cursului vieţii, prin tehnica analizei istoriei evenimentelor biografice. Vom investiga efectul diferiţilor factori asupra riscului de avea o naştere în alt context decât cel marital: caracteristici ale casei părinteşti şi ale mediului familial în care femeia a crescut (mediul urban/rural, corezidenţa cu ambii părinţi, număr fraţi/surori, educaţia mamei), precum şi efectul unor caracteristici personale (nivelul de educaţie). Vom diferenţia şi trata separat naşterile apărute la mame singure (care nu se aflau într-o relaţie de cuplu de tip co-rezidenţial la momentul naşterii) şi naşterile apărute în uniuni consensuale, comparând cu naşterile maritale. Rezultatele analizei arată că fenomenul naşterilor non- maritale în România este asociat mai degrabă cu anumite dezavantaje socioeconomice şi cu un nivel scăzut de educaţie. Cuvinte-cheie: Primele naşteri, căsătorie, coabitare, mamă singură, educaţie, cursul vieţii. INTRODUCERE În ultima decadă, în România, peste un sfert din toate naşterile au avut loc în afara căsătoriei (29,4% în 2004, 27,7% în 2010). Puţine ţări europene prezintă un nivel mai scăzut, cum ar fi Grecia (6,6% în 2009) sau unele ţări catolice, precum Italia (25,4% în 2010) sau Polonia (20,6% în 2010). În restul continentului, valorile înregistrate în anii 2009–2010 ating peste 50% în Norvegia, Suedia şi Franţa, peste 40% în Austria, Finlanda, Danemarca, Marea Britanie, Cehia sau Ungaria şi peste 30% în Germania sau Spania. Însă aceste cifre nu reflectă complexitatea şi diversitatea fenomenului fertilităţii non-maritale. Adresa de contact a autorului: Mihaela Hărăguş, Universitatea „Babeş-Bolyai” Cluj-Napoca, Centrul de Studiere a Populaţiei, Str. Avram Iancu, nr. 68, et. 3, 400083, Cluj-Napoca, e-mail: mihaela.haragus@ubbcluj.ro. 1, 2 Acest studiu a fost realizat cu sprijinul CNCSIS-UEFISCSU, în cadrul proiectului PN II-RU PD 398/2010. De asemenea, doresc să adresez mulţumiri doamnei conf. univ. dr. Cornelia Mureşan pentru observaţiile şi sugestiile oferite în cadrul întâlnirilor lunare ale Centrului de Studiere a Populaţiei. 380 MIHAELA HĂRĂGUŞ 2 Naşterile în afara căsătoriei pot apărea în două ipostaze: la femei singure (care nu se află într-o relaţie co-rezidenţială cu un partener) sau într-o uniune consensuală. Studiile arată că mare parte din extinderea naşterilor non-maritale se datorează separării fertilităţii de căsătorie şi nu separării fertilităţii de relaţiile stabile de cuplu; altfel spus, cea mai mare parte a creşterii fertilităţii non-maritale în Europa, în ultimele decenii, a avut loc în cadrul uniunilor consensuale (Kiernan, 2004; Musick, 2007) şi nu sub forma naşterilor de către mame singure. Există două tipuri de viziuni asupra comportamentului reproductiv non-marital: una este cea din spaţiul american, care nu diferenţiază între naşterea într-o relaţie de cuplu stabilă, deşi neoficializată şi naşterea de către o mamă singură, incluzându-le pe ambele sub umbrela naşterilor non-maritale. A doua este abordarea europeană, care accentuează ideea stabilităţii relaţiei de coabitare şi tinde să o trateze similar căsătoriei, subliniind importanţa existenţei relaţiei de cuplu, indiferent dacă aceasta este legalizată sau nu. În Statele Unite, naşterile în afara căsătoriei sunt privite drept o problemă socială, chiar şi atunci când apar în uniuni consensuale şi nu la mame singure, în timp ce, în Europa, uniunile de tip coabitare sunt considerate stabile şi similare căsătoriei (Perelli-Harris şi alţii, 2009). Cu toate acestea, multe studii arată că uniunile maritale şi cele consensuale diferă substanţial în multe aspecte, mai ales din punct de vedere al riscului de disoluţie (Thomson, 2005). Care sunt femeile care nasc copii în afara căsătoriei la noi în ţară? Ce factori şi ce caracteristici predispun la procrearea în alte contexte, diferite de cel marital? Este acesta un comportament asumat şi planificat sau este rezultatul unor sarcini neplanificate? Sunt întrebări la care căutăm răspunsuri în acest articol, analizând datele Anchetei Generaţii şi Gen, efectuate în România în anul 2005. Designul retrospectiv al anchetei permite reconstituirea istoricului parteneriatelor şi a fertilităţii pentru peste 5 900 femei şi abordarea fenomenului naşterilor non-maritale din perspectiva cursului vieţii. Spre deosebire de designul transversal, fiecare biografie individuală este privită ca un proces complex şi putem investiga cum un anumit eveniment din viaţa cuiva poate influenţa cursul ulterior al vieţii lui/ei şi cum anumite caracteristici pot influenţa un individ să adopte modele comportamentale care diferă de cele alese de alţi indivizi (Courgeau şi Lelievre, 1992; Courgeau, 2007). PERSPECTIVE TEORETICE Majoritatea studiilor despre conceperea şi naşterea copiilor în afara căsătoriei vin din spaţiul american, unde subiectul este studiat intens de la începutul anilor 1990. Cum aminteam în introducere, naşterile în cadrul unui cuplu coabitant sau de către o mamă singură sunt tratate împreună, drept o categorie diferită faţă de naşterile 2 apărute în cadrul căsătoriei şi doar mai recent se introduce această distincţie , pentru a identifica trăsăturile cuplurilor coabitante care nu legalizează relaţia, odată cu venirea pe lume a unui copil. 2 Într-un volum colectiv dedicat fertilităţii non-maritale (Wu şi Wolfe, 2001) doar trei din cele 12 contribuţii fac distincţia între cele două ipostaze în care pot apărea naşterile în afara căsătoriei: coabitare sau mamă singură. 3 NAŞTERILE ÎN CONTEXTE DIFERITE DE CEL MARITAL 381 Rezultatelor cercetărilor din SUA arată coabitarea şi naşterile în afara căsătoriei mai frecvente în cazul persoanelor cu mai puţină educaţie şi cu mai puţine resurse economice (Smock şi Greenland, 2010; Upchurch şi alţii, 2002). De asemenea, mamele necăsătorite (în coabitare sau singure) au rate mai ridicate de sărăcie şi dependenţă de prestaţii sociale şi mare parte a naşterilor non-maritale provin de la adolescente. În Statele Unite, coabitarea este mai degrabă un aranjament apărut din necesităţi economice şi nu o alegere normativă care să reflecte o schimbare la nivelul atitudinilor şi valorilor faţă de familie şi căsătorie (Perelli-Harris şi Gerber, 2011). Există o bogată literatură – atât din spaţiul american, cât şi din cel britanic – care documentează efectul mediului social şi familial în care femeia a crescut asupra riscului de a concepe şi naşte copii în alte contexte decât căsătoria. Într-un studiu, care îmbină analiza cantitativă cu cea calitativă, Rowlingson şi McKay (2005) găsesc pentru Marea Britanie riscuri foarte mici de a deveni mame singure pentru femeile ale căror taţi aveau ocupaţii profesionale, comparativ cu cele cu taţi cu ocupaţii manuale necalificate, şi un risc ridicat pentru femeile care au locuit doar cu mama în copilărie. Upchurch şi colaboratorii (2002) arată (pentru SUA) că femeile ale căror părinţi au abandonat liceul au riscuri mult mai ridicate de a concepe un copil în afara căsătoriei decât femeile cu părinţi care au absolvit liceul. De asemenea, femeile care provin din familii non-intacte au riscuri mai ridicate decât cele din familii intacte. Aceiaşi autori găsesc o legătură negativă între venitul familiei de origine şi riscul de a concepe non-marital. Numeroase studii sugerează o legătură negativă între nivelul de educaţie şi procrearea în afara căsătoriei, cu femeile cele mai bine educate fiind cele mai puţin probabil să nască non-marital (Smock şi Greenland, 2010; Perreli-Hariss şi Gerber, 2011 pentru Rusia). Pentru a explica naşterile non-maritale mai frecvente în cazul femeilor cu educaţie redusă, Upchurch şi colaboratorii (2002) sugerează că a fi părinte este un semn de maturitate pentru femeile ale căror oportunităţi educaţionale sunt blocate la un nivel scăzut. Perelli-Harris şi colaboratorii (2010) studiază fenomenul coabitării şi a naşterilor non-maritale în opt ţări europene şi găsesc, pentru toate ţările analizate (atât ţări cu lungă tradiţie pentru coabitare, cât şi ţări unde fenomenul este mai recent), că femeile coabitante cu educaţie mai scăzută au riscuri mai mari de a naşte primul copil în cadrul acestui aranjament de viaţă, comparativ cu femeile cu educaţie mai ridicată. Una dintre preocupările cercetătorilor în legătură cu naşterile în afara căsătoriei ţine de efectele asupra copiilor. Smock şi Greenland (2010) menţionează pentru SUA că mamele singure şi cuplurile coabitante tind să aibă venituri mai mici decât cuplurile căsătorite, ratele de sărăcie a copiilor sunt substanţial mai ridicate în cazul celor a căror mamă este singură sau într-o relaţie de coabitare, comparativ cu copiii care trăiesc în cadrul unei căsătorii. Din punct de vedere al stabilităţii relaţiilor parentale pentru copii, se menţionează vulnerabilitatea mai mare a uninilor consensuale, comparativ cu căsătoriile. Studii anterioare au indicat pentru România că uniunile consensuale şi naşterile în afara căsătoriei sunt asociate, mai degrabă, cu un nivel redus de educaţie, cu un statut socioeconomic scăzut, cu inactivitatea economică şi rezidenţa 382 MIHAELA HĂRĂGUŞ 4 în mediul rural (Rotariu, 2006, 2009; Hărăguş, 2008; Oaneş şi Hărăguş, 2009). Dintre femeile care coabitează, cele mai bine educate, cu nivel socioeconomic ridicat şi rezidente în mediul urban sunt mai degrabă fără copii (Hărăguş, 2008). Unii cercetători (Hoem şi alţii, 2009; Mureşan, 2007, 2008) au arătat că atractivitatea căsătoriei directe (neprecedate de coabitare) a scăzut din anii 1990, în timp ce coabitarea ca formă de parteneriat s-a răspândit constant, cu tot mai multe persoane începând un prim parteneriat în această formă. Proporţia femeilor care intră vreodată într-o relaţie de tip coabitare, înaintea împlinirii vârstei de 40 ani, este de 35% pentru perioada 1996–2005, faţă de 20% cât era în perioada 1980– 1989 (Mureşan, 2007). Într-un studiu comparativ asupra coabitării şi a naşterilor non-maritale, Perelli- Harris şi colaboratorii (2009) arată diferenţe considerabile între ţările europene în ceea ce priveşte statutul parteneriatului la prima concepţie şi la prima naştere, cu ţările nordice având cea mai mare proporţie în cadrul unei uniuni de tip coabitare. Ţările estice, precum şi Italia, arată un model mai tradiţional de familie, în sensul că deşi primul copil poate fi conceput în afara căsătoriei, în multe cazuri naşterea are loc în cadrul mariajului, căsătoria fiind preferată drept contextul potrivit pentru naşterea şi creşterea copilului. Această schimbare în statutul parteneriatului între concepţie şi naştere sugerează că multe dintre acestea au fost sarcini neplanificate (Perelli-Harris şi alţii, 2009). Există însă şi la noi în ţară un grup de femei care nu se căsătoresc odată cu apariţia copilului şi care au repetate naşteri în afara căsătoriei. Rotariu (2009) arată că cea mai mare incidenţă a naşterilor non-maritale se găseşte, pe de o parte, la femeile foarte tinere, aflate la prima naştere, şi pe de altă parte, în cazul naşterilor de rang mare (trei sau mai mare), sugerând existenţa unei subpopulaţii de femei cu naşteri non-maritale multiple. În acelaşi studiu din 2009, Rotariu analizează datele despre toţi născuţii din anul 2007 şi caracteristicile mamelor acestora şi arată că naşterile în afara căsătoriei se întâlnesc în general la femeile fără educaţie, care trăiesc în sărăcie şi apar la vârste mai tinere decât naşterile maritale. Înainte de vârsta de 20 ani sunt mai multe naşteri în afara căsătoriei decât în cadrul acesteia. Patru din cinci naşteri non-maritale înainte de vârsta de 20 ani provin de la femei cu educaţie primară. Femeile active economic au proporţii mai reduse ale naşterilor în afara căsătoriei decât cele inactive, pentru fiecare nivel educaţional. Fenomenul este mai des întâlnit în mediul rural şi are o incidenţă ridicată în rândul populaţiei rome, care are un standard de viaţă foarte scăzut, cu o integrare socială deficitară, care practică un stil de viaţă premodern (Rotariu, 2009). Deşi aceste rezultate se bazează pe analize de tip transversal, ele sugerează că naşterile non-maritale în România sunt expresia unor dezavantaje cu care femeile se confruntă pe parcursul vieţii lor. Diverşi cercetători au încercat să explice mecanismele din spatele asocierii statutului socioeconomic scăzut şi procrearea în alt context decât căsătoria. Smock şi Greenland (2010), într-o recenzie a studiilor americane din anii 2000 asupra diversificării contextelor în care indivizii devin părinţi, menţionează că atât cercetările cantitative cât şi cele calitative subliniază importanţa aspectelor financiare, atunci când este vorba despre a face pasul căsătoriei. 5 NAŞTERILE ÎN CONTEXTE DIFERITE DE CEL MARITAL 383 Instituţia căsătoriei implică aşteptări despre rolurile economice, iar uniunile consensuale implică un angajament iniţial mai redus de a realiza responsabilităţile economice pe termen lung cerute de căsătorie (Seltzer, 2000). Pentru a se căsători, cuplurile consideră că trebuie să atingă anumite obiective financiare, cum ar fi un loc de muncă stabil, o locuinţă de o anumită calitate, înainte de acest pas. Mai mult, cei cu situaţie economică precară pot gândi că instituţia căsătoriei, cu prevederile legale referitoare la proprietăţile cuplului şi la moştenire, nu sunt relevante în cazul lor, date fiind puţinele bunuri materiale deţinute (Cherlin, 1992). Bumpass şi colaboratorii (1991) găsesc pentru SUA o relaţie pozitivă între venitul cuplurilor coabitante şi aşteptările de a se căsători cu partenerul, precum şi o relaţie negativă între venit şi aşteptările de a nu se căsători vreodată. Altfel spus, dintre cei care coabitează, cei care au mai multe resurse financiare sunt cei care au mai multe aşteptări legate de căsătoria cu partenerul, şi tot ei sunt şi cei care îşi realizează aceste aşteptări. Smock şi Manning (1997) arată că resursele economice sunt relevante pentru tranziţia de la coabitare la căsătorie doar în cazul bărbaţilor (se căsătoresc cei cu venituri mai mari, cu educaţie mai ridicată şi angajaţi cu normă întreagă); situaţia economică a femeilor nu are niciun impact asupra oficializării relaţiei. Femeile mai puţin educate au mai puţin capital uman pe care să îl transforme în resurse economice şi e probabil să îşi aleagă parteneri tot cu mai puţine resurse economice, iar pentru aceste femei stimulentele economice pentru a se căsători sunt puţine (Upchurch şi alţii, 2002). Când circumstanţele economice ale tinerilor adulţi bărbaţi sunt precare, aceştia amână căsătoria; cei nesiguri din punct de vedere economic, inclusiv cei care sunt încă în sistemul de învăţământ, aleg mai degrabă parteneriatul în forma coabitării, în locul căsătoriei (Seltzer, 2000). Persoanele cu educaţie ridicată şi/sau cu venituri mari au o probabilitate mai mare de a se căsători, de a trece mai rapid de la coabitare la căsătorie şi de a rămâne căsătoriţi. Se consideră că, în prezent, căsătoria simbolizează anumite realizări şi semnifică prestigiu (Cherlin, 2004) şi este larg răspândită percepţia conform căreia căsătoria ar trebui să apară după ce este asigurată o anumită situaţie financiară (Smock şi Greenland, 2010). Dacă pentru femeile cu venituri mici căsătoria este ceva la care aspiră, a avea un copil este ceva realizabil, indiferent de stabilitatea financiară sau statut marital (Smock şi Greenland, 2010). Aceasta întrucât copiii aduc capital social părinţilor. Schoen şi Tufiş (2003) arată că la femeile care văd în copii o importantă sursă de capital social e mai probabil să apară o naştere non-maritală, întrucât calitatea de părinte intensifică interacţiunile şi asistenţa din partea celorlalţi membri ai familiei. Deşi aceste argumente vin din spaţiul american, e posibil ca ele să funcţioneze şi în societatea românească. O explicaţie alternativă vehiculată în legătură cu fenomenul procreării în afara căsătoriei este cea legată de teoria celei de a doua tranziţii demografice şi de schimbările sistemului de valori. Pe scurt, teoria se referă la schimbările survenite în comportamentele legate de familie, în ţările nord şi vest europene, în a doua jumătate a anilor ’60: trend bine instalat pentru fertilitatea sub nivelul de înlocuire a generaţiilor, răspândirea unei multitudini de aranjamente de viaţă alternative căsătoriei, separarea căsătoriei de procreare, acompaniate de creşterea divorţialităţii. Van de Kaa (2001) precizează că schimbările comportamentelor legate de familie au 384 MIHAELA HĂRĂGUŞ 6 apărut secvenţial şi distinge 15 paşi în acest proces, aşa cum a avut loc în diferite ţări vest-europene. Startul a fost scăderea ratei totale de fertilitate, pe baza reducerii fertilităţii la vârste înaintate, urmând apoi amânarea naşterilor în cadrul căsătoriei şi amânarea căsătoriei în sine, încheindu-se cu o creştere puternică a coabitării, chiar şi în ţări unde aceasta nu era o practică tradiţională, şi cu o creştere puternică a naşterilor în afara căsătoriei. Altfel spus, fertilitatea non-maritală este un element cheie al celei de a doua tranziţii demografice (Perelli-Harris şi Gerber, 2011). Aceste schimbări comportamentale sunt efectul schimbărilor survenite la nivelul valorilor, cum ar fi accent crescut pe autonomia individuală, respingerea autorităţii, creşterea în importanţă a valorilor asociate nevoilor de ordin superior – nevoile de autoactualizare (Lesthaeghe şi Surkyn, 2002). Are loc o reierarhizare a piramidei nevoilor a lui Maslow: pe măsură ce societăţile devin mai bogate şi nevoile de supravieţuire de la baza piramidei sunt satisfăcute, nevoile de ordin superior devin prioritare. Lesthaeghe şi van de Kaa, cei care au lansat ideea celei de a doua tranziţii demografice, fac referire la teoria lui Inglehart (1997) atunci când explică schimbarea petrecută la nivelul mentalităţii: când nevoile materiale sunt satisfăcute, are loc o trecere de la valori materialiste la valori postmaterialiste. Teoria s-a confruntat cu numeroase critici, dintre care cele mai importante ţin de elaborarea acesteia pornind de la experienţa unor ţări vest- şi nord-europene, cercetătorii fiind susceptibili la ideea răspândirii în sudul, centrul şi estul continentului european. Apoi rămâne complexitatea legăturii dintre atitudini şi comportament, fiind dificil de stabilit direcţia cauzalităţii. Normele şi atitudinile se pot schimba pentru a se adapta comportamentelor şi nu neapărat invers. Schimbările vizibile în comportamentele legate de familie, în ţările est-europene, din anii ’90 au fost puse în special pe seama efectelor directe ale crizei socioeconomice declanşate de schimbarea regimului politic şi de tranziţia către economia de piaţă (Macura, 2000; Lesthaeghe, 2010). Cu toate acestea, rezultatele unor cercetători (Mureşan, 2007b; Sobotka, 2008; Hoem şi alţii, 2009) arată că manifestările celei de a doua tranziţii demografice se răspândesc şi în centrul şi estul Europei, iar argumentele lor pornesc de la faptul că în unele din aceste ţări (Cehia, de exemplu) efectele crizei s-au estompat, însă fertilitatea şi comportamentele legate de familie în general nu au revenit la modelele anterioare, ci, din contră, coabitarea şi procrearea în afara căsătoriei sunt în creştere. Lesthaeghe (2010) observă că a doua tranziţie demografică avansează mai rapid în ţările care aderă cu mai mult succes la modelul democraţiei şi al economiei de piaţă. Lesthaeghe (2010) nu are nicio îndoială că a doua tranziţie demografică s-a răspândit în Europa Centrală şi de Est, şi consideră creşterea proporţiei naşterilor în afara căsătoriei un indicator clar al emergenţei unor noi contexte pentru procreare, fie în forma uniunilor consensuale, fie ca mame singure. Răspândirea comportamentelor asociate celei de a doua tranziţii demografice în România a fost documentată de diferite studii (Mureşan 2007a, 2007b; Hoem şi alţii, 2009): atractivitatea căsătoriei directe (neprecedate de coabitare) a scăzut începând din anii ’90, concomitent cu creşterea numărului celor care încep un prim parteneriat sub forma unei coabitări, iar uniunile consensuale rămân mai mult în această formă decât în trecut (fără a fi transformate în căsătorie). 7 NAŞTERILE ÎN CONTEXTE DIFERITE DE CEL MARITAL 385 Tot în lucrarea din 2010, la 25 de ani după lansarea conceptului celei de-a doua tranziţii demografice, Lesthaeghe (2010: 18) sumarizează principalele rezultate asupra legăturii dintre aranjamente de viaţă neconvenţionale (coabitare) şi orientarea valorică, aşa cum reies în special în urma anchetelor mondiale şi europene asupra valorilor (World Value Survey, respectiv European Value Survey): se conturează anumite profile axiologice ale celor care parcurg în cursul vieţii lor etape neconvenţionale, precum coabitare pre-maritală sau naşteri în cadrul coabitării, profile care sunt similare pe tot continentul european: „orientări seculare, egalitare, anti-autoritare, valori expresive şi valori care accentuează autonomia individuală sunt predictori puternici ai unui curs al vieţii care cuprinde etape neconvenţionale” (Lesthaeghe, 2010: 18). Aceste influenţe apar dincolo de efecte structurale legate de educaţie, statut socioeconomic, situaţia ocupaţională sau gradul de urbanizare. Persoanele care coabitează şi nu au copii tind să manifeste cele mai nonconformiste profile axiologice; căsătoria şi parentalitatea favorizează reajustări majore ale orientării valorice în direcţia convenţionalului şi a conformismului; părinţii căsătoriţi care nu au coabitat niciodată prezintă de departe cele mai conservatoare valori; existenţa vreunui episod de coabitare pe parcursul vieţii îşi lasă amprenta în direcţia nonconformismului, chiar şi după căsătorie şi naşterea copiilor. Ceea ce Lesthaeghe subliniază este că aceste asocieri la nivel micro se regăsesc peste tot în Europa, atât în ţări care au progresat mult în cea de-a doua tranziţie demografică, cât şi în ţări care abia au pornit pe această cale. Educaţia este un element central al celei de-a doua tranziţii demografice; un nivel ridicat de educaţie, în special educaţia prelungită, constituie un mecanism pentru transformarea valorilor şi pentru emergenţa coabitării în uniuni consensuale (Perelli-Harris şi Gerber, 2011). Sobotka (2008) oferă suport pentru ideea că indivizii cu educaţie ridicată au fost promotorii valorilor şi comportamentelor asociate tranziţiei, însă atrage atenţia că în ţările foste comuniste, cei cu educaţie scăzută sunt adesea cei care adoptă primii comportamente de genul coabitării, naşterilor non- maritale sau aranjamente de viaţă instabile. În studiul lor din 2010, Perelli-Harris şi colaboratorii nu au găsit în niciuna din ţările studiate o asociere pozitivă între educaţie şi coabitare, aşa cum ar prezice teoria celei de-a doua tranziţii demografice. Pornind de la abordarea propusă de Perelli-Harris şi Gerber (2011) şi Perelli- Harris şi colaboratorii (2010), vom investiga în continuare dacă fenomenul naşterilor în contexte diferite de cel marital în România poate fi pus pe seama răspândirii celei de-a doua tranziţii demografice (deci asociat cu o educaţie ridicată, considerând educaţia drept un proxi pentru schimbarea la nivelul valorilor), sau este mai degrabă expresia/ urmarea unor dezavantaje socioeconomice ale mediului în care persoana a crescut (deci asociat cu o educaţie scăzută, considerând, de această dată, educaţia drept un proxi al dezavantajelor). De asemenea, dorim să vedem în ce măsură procrearea în cadrul unei relaţii de coabitare diferă de procrearea în afara unei relaţii de tip co-rezidenţial cu un partener. Altfel spus, dacă procrearea în cadrul unei relaţii de coabitare ar fi o expresie a noilor orientări valorice asociate celei de a doua tranziţii demografice, atunci legătura cu nivelul de educaţie şi cu mediul social şi familial în care femeia a crescut ar fi inversă decât în cazul naşterilor ca mamă singură. 386 MIHAELA HĂRĂGUŞ 8 DATE ŞI METODE Studiul analizează datele Anchetei Generaţii şi Gen, desfăşurate în România în anul 2005, anchetă cu un design retrospectiv, care cuprinde informaţii despre cursul vieţii anterior momentului interviului, ceea ce permite reconstituirea istoricului parteneriatelor şi a fertilităţii şi abordarea fenomenului naşterilor în contexte diferite de cel marital. din perspectiva cursului vieţii (Vikat şi alţii, 2007). Ancheta a fost realizată pe un eşantion de aproape 12 000 de persoane, însă analiza noastră se va opri doar asupra celor aproximativ 6 000 de femei din eşantion şi asupra situaţiei primei naşteri. Vorbind despre diferite contexte pentru prima naştere, ne vom referi la naşterile apărute înaintea formării primului parteneriat (pentru ipostaza de mamă singură), în cadrul primei uniuni consensuale (pentru ipostaza naşterilor în coabitare) şi în prima căsătorie (pentru ipostaza naşterilor în căsătorie). Vom studia impactul diferitelor caracteristici ale mediului în care femeia a crescut, precum şi al nivelului de educaţie asupra apariţiei primei naşteri, prin metoda analizei evenimentelor biografice. Având timpul drept una dintre dimensiuni, acest tip de analiză oferă posibilitatea includerii factorilor explicativi care variază în timp. Rolul acestor variabile este de a arăta că un factor cauzal se schimbă de-a lungul timpului şi, prin urmare, evenimentul studiat este supus unor altor condiţii cauzale (Blossfeld şi Rohwer, 2002). Un alt avantaj este includerea în analiză a cazurilor cenzurate, adică a acelor indivizi care au fost expuşi riscului de a trece prin evenimentul studiat (de exemplu, prima naştere), dar nu au trecut prin acest eveniment (nu au niciun copil la momentul interviului). A fi expus riscului, 3 . dar a nu trece prin eveniment este în sine important Evenimentul de interes este prima naştere, însă diferenţiat în funcţie de situaţia parteneriatului în acel moment, distingând trei posibilităţi: naştere în cadrul unei căsătorii, naştere în cadrul unei uniuni consensuale şi naştere ca mamă singură (fără a avea o relaţie co-rezidenţială cu un partener). Vom investiga fiecare situaţie în parte, urmărind efectele pe care nivelul de educaţie sau caracteristicile mediului în care femeia a crescut le au asupra riscului de a avea un prim copil în fiecare din cele trei ipostaze posibile. Toate variabilele folosite în aceste modele sunt categoriale. Prin metoda analizei istoriei evenimentelor biografice modelăm timpul până la prima naştere şi timpul procesului (hazardul de bază) este diferit pentru fiecare din cele trei ipostaze posibile. Astfel, pentru naşterile apărute înaintea primului parteneriat, acesta este vârsta respondentei măsurată în luni, din luna ianuarie a anului în care a împlinit 14 ani (moment din care a devenit expusă riscului evenimentului studiat). Pentru naşterile apărute în prima uniune consensuală sau în prima căsătorie, timpul procesului este durata, exprimată în luni, de la formarea uniunii (coabitare, respectiv căsătorie). Studiind primele naşteri, am ales să oprim timpul procesului la vârsta de 40 ani în cazul modelării vârstei ca timp al procesului, respectiv la durata de 15 ani de la formarea uniunii consensuale sau a căsătoriei în cazul modelării duratei. 3 Mai multe detalii despre analiza istoriei evenimentelor biografice, în limba română, se găsesc în Mureşan (2005) şi Hărăguş (2008). 9 NAŞTERILE ÎN CONTEXTE DIFERITE DE CEL MARITAL 387 Prin urmare, variabila dependentă este riscul de a avea un prim copil în respectiva ipostază (căsătorie, coabitare sau ca mamă singură), care este dat de funcţia de intensitate (sau funcţia hazard), ale cărei valori sunt estimate prin rata de apariţie a evenimentului (număr de evenimente raportat la cantitatea de expunere la riscul apariţiei evenimentului, adică la populaţia expusă riscului înmulţită cu durata expunerii la risc, dat fiind faptul că femeia este expusă respectivului risc). Pentru fiecare ipostază, sunt considerate în analiză doar perioadele în care femeia se afla sub riscul de a avea prima naştere în respectiva situaţie. Dacă, de exemplu, o femeie singură se căsătoreşte sau începe o relaţie de tip coabitare înainte de a naşte primul copil, din acel moment ea nu mai este expusă riscului de a avea un prim copil ca mamă singură. Sau dacă o femeie aflată în coabitare se căsătoreşte înainte de a naşte primul copil, din acel moment ea nu mai este expusă riscului de a avea o naştere în cadrul unei uniuni consensuale. Metoda de analiză folosită permite luarea în calcul a perioadelor în care femeile respective au fost expuse riscului de a trece prin evenimentul studiat, chiar dacă până la urmă nu au trecut. Rezultatele sunt prezentate sub forma riscurilor relative: variaţia funcţiei hazard (riscul de a trece prin evenimentul studiat), când se trece de la o categorie la alta a variabilei explicative. Un risc relativ mai mare decât 1 arată că riscul de a avea o naştere este mai mare în acel grup decât în grupul de referinţă, în timp ce un risc relativ mai mic decât 1 arată situaţia opusă. Drept variabile independente folosim o serie de caracteristici ale mediului social şi familial în care femeia a crescut: mediul de rezidenţă în copilărie (până la vârsta de 15 ani, urban vs. rural), dacă femeia a locuit cu ambii părinţi în copilărie (până la 15 ani), număr de fraţi/surori şi educaţia mamei, toate fiind variabile constante în timp. Considerăm mediul de rezidenţă în copilărie un indicator al resurselor socioeconomice şi educaţionale ale familiei de origine, mediul rural fiind asociat cu mai puţine astfel de resurse. Dacă femeia a locuit sau nu cu ambii părinţi în copilărie este un indicator al resurselor disponibile, întrucât, de cele mai multe ori, părintele absent este tatăl şi aceasta înseamnă lipsa unor resurse importante în ceea ce priveşte responsabilităţile zilnice faţă de îngrijirea copilului, implicarea în activităţi comune cu acesta, situaţia financiară sau suportul emoţional. Absenţa tatălui poate însemna, în fapt, control mai redus asupra adolescentelor şi modelul mamei singure poate fi mai uşor adoptat de acestea. Un alt indicator al controlului familiei asupra comportamentul copiilor este numărul de fraţi/surori, considerând că mai mulţi fraţi/surori înseamnă un control mai redus din partea părinţilor. De asemenea, presupunem că femeile care provin din familii numeroase dezvoltă o orientare mai puternică spre viaţa de familie, deci spre trecerea mai timpurie la statutul de părinte. Educaţia mamei măsoară capitalul uman al familiei de origine. Pentru a verifica dacă fenomenul naşterilor în afara căsătoriei sunt expresia unor dezavantaje ce ţin de mediul în care femeia a crescut, ne aşteptăm ca femeile care au crescut în mediul rural, în familii cu mulţi copii, care nu au locuit cu ambii părinţi sau ale căror mame aveau un nivel redus de educaţie să prezinte risc ridicat de a naşte (primul copil) în alt context decât cel marital. Nivelul de educaţie este o variabilă importantă pentru ambele alternative explicative. Dacă fenomenul naşterilor non-maritale este expresia celei de a doua 388 MIHAELA HĂRĂGUŞ 10 tranziţii demografice, atunci acesta ar trebui să fie asociat cu un nivel ridicat de educaţie, iar dacă fenomenul este expresia unor dezavantaje, atunci ar trebui să fie asociat cu un nivel redus de educaţie. În analiza istoriei evenimentelor biografice, atunci când se estimează efectul educaţiei asupra unui comportament, este deosebit de important ca acest indicator să fie variabil în timp. Dacă folosim nivelul de educaţie final, cel înregistrat la momentul interviului, deci ca o variabilă constantă în timp, presupunem că nivelul de educaţie este o caracteristică fixă a persoanei şi ne vom afla în prezenţa unei analize anticipatorii (Hoem şi Kreyenfeld, 2006). Dacă educaţia este încheiată înainte de naşterea primului copil, atunci nu avem o situaţie problematică. Dar educaţia poate fi întreruptă datorită apariţiei unui copil şi continuată apoi ceva mai târziu, iar nivelul final de educaţie (cel înregistrat la interviu) să difere de cel de la momentul naşterii copilului. Pentru a avea o analiză corectă, avem nevoie să ştim nivelul de educaţie al femeii la momentul naşterii copilului, deci avem nevoie să ştim care era nivelul educaţional în fiecare moment al vieţii femeii (şi vom numi variabila nivel de educaţie curent). Primul val al Anchetei Generaţii şi Gen, singurul val desfăşurat în România, nu a înregistrat istorii educaţionale complete, ci doar cel mai înalt nivel atins şi data la care s-a întâmplat acest lucru. Pentru a depăşi acest neajuns, vom urma demersul propus de Hoem şi Kreyenfeld (2006) şi Mureşan şi Hoem (2009) pentru date fără istorii educaţionale complete şi construim o variabilă care îmbină nivelul educaţional cu participarea în educaţie. Presupunem că respondenta a fost înrolată în educaţie toată perioada înaintea atingerii nivelului raportat la interviu şi continuu în afara sistemului educaţional (cu nivelul raportat la interviu) între data obţinerii acestuia şi interviu. Rezultă o variabilă cu următoarele categorii: înrolată în educaţie (încă studiază); în afara sistemului de educaţie, cu nivel de educaţie redus (fără educaţie, şcoală primară sau gimnazială); în afara sistemului educaţional, cu nivel de educaţie mediu (liceal sau post-liceal); în afara sistemului educaţional, cu nivel de educaţie ridicat (educaţie terţiară). Cum sugerează literatura de specialitate, ne aşteptăm ca participarea în educaţie să reducă puternic riscul de a avea o naştere, întrucât participarea în educaţia formală este văzută ca incompatibilă cu naşterea şi creşterea copiilor (Blossfeld şi Huinink, 1991). Pentru a lua în considerare contextul socioeconomic şi politic în care a avut loc naşterea şi pentru a compara perioada dinainte şi de după schimbarea regimului socialist, vom introduce în analiză variabila perioada calendaristică. REZULTATE Am eliminat din eşantionul original femeile cu istorii ale parteneriatelor şi ale fertilităţii incomplete şi, de asemenea, am eliminat femeile de etnie romă (90 persoane). Numărul mic al acestora în eşantion ar distorsiona rezultatele finale, întrucât graniţele dintre uniunea consensuală şi căsătorie (formală) se întrepătrund în cazul romilor. Am obţinut, astfel, un eşantion de 5 911 femei. De la mame singure au provenit 397 de prime naşteri (8,3%), 268 naşteri (5,6%) au 11 NAŞTERILE ÎN CONTEXTE DIFERITE DE CEL MARITAL 389 avut loc în cadrul unei uniuni consensuale, 4 054 (84,5%) au avut loc în cadrul căsătoriei, iar 1,6% au avut loc ulterior încheierii primului parteneriat (acestea putând apărea în oricare din cele trei ipostaze menţionate, dar această categorie nu face obiectul studiului de faţă). Dacă privim situaţia primelor naşteri după vârsta la care acestea au avut loc, observăm că un sfert din naşterile apărute înainte de vârsta de 18 ani au fost la mame singure (care nu aveau o relaţie de tip co-rezidenţial cu un partener la momentul naşterii), ponderea lor scăzând pe măsură ce vârsta femeilor la naştere creşte. Doar 4,2% dintre naşterile la mame cu vârsta cuprinsă între 35 şi 39 ani au provenit de la mame singure. 16,3% dintre naşterile înainte de 18 ani au avut loc în cadrul unei relaţii de tip coabitare, ponderea ajungând la 3,4% la grupa de 25–29 ani, crescând apoi la 6,9% la 35–39 ani. Naşterile în cadrul căsătoriei sunt cele mai numeroase, ponderea lor fiind cea mai mare la grupa de vârstă 25–29 ani: de la 58,2% în cazul naşterilor înainte de 18 ani la 89,1% în cazul naşterilor la 25–29 ani. Naşterile în afara căsătoriei apar mai degrabă la vârstele cele mai tinere, însă în cazul coabitării, există o uşoară tendinţă de creştere după vârsta de 30 ani. O privire asupra situaţiei primei naşteri, după generaţia din care femeile fac parte, arată o scădere la generaţiile mai tinere a ponderii naşterilor în ipostaza de mamă singură: 13,3% dintre naşterile femeilor din generaţii anterioare anului 1940 au apărut la mame singure şi doar 4,1% la femeile din generaţii de după 1970. În cazul naşterilor în uniuni consensuale, evoluţia este în sens invers: a crescut ponderea acestei categorii de naşteri în cazul generaţiilor tinere, de la 2,6% pentru femeile născute înainte de 1940 la 10,3% pentru cele mai tinere, născute după 1970. Trecând la rezultatele analizei multivariate, din punct de vedere al variabilei timp, primele naşteri înaintea formării unei uniuni apar, în cea mai mare măsură, la vârstele de 20–29 ani, iar cele în cadrul căsătoriei sau al coabitării apar cu precădere în primii trei ani de la formarea uniunii. Din punctul de vedere al influenţelor variabilelor explicative, prezentăm în continuare rezultatele analizei evenimentelor biografice pentru tranziţia la fiecare tip de naştere (ca mamă singură, în uniune consensuală sau în căsătorie), sub forma riscurilor relative (raportate la o categorie de referinţă pentru fiecare variabilă în parte). Pentru fiecare ipostază a primei naşteri am realizat două modele de regresie, primul (Model 1) incluzînd variabilele ce ţin de mediul social şi familial în care femeia a crescut şi perioada calendaristică, iar al doilea (Model 2) adăugând nivelul curent de educaţie (construit ca variabil în timp). Descoperim, în cazul naşterilor înaintea formării unui prim parteneriat co-rezidenţial (Tabelul nr. 1), că femeile care au crescut într-un mediu social şi familial caracterizat de anumite dezavantaje prezintă riscuri mai ridicate de a avea o astfel de naştere, comparativ cu femeile care au crescut în medii mai avantajoase. Astfel, rezidenţa în mediul rural în timpul copilăriei creşte riscul apariţiei unei naşteri în afara unei uniuni cu 30%, comparativ cu rezidenţa în mediul urban. A nu fi locuit împreună cu ambii părinţi în copilărie creşte riscul cu 57%, iar un număr mare de 390 MIHAELA HĂRĂGUŞ 12 fraţi sau surori ridică riscul cu 29%. Femeile ale căror mame aveau educaţie medie sau superioară prezintă un risc mult diminuat de a naşte înaintea formării unei uniuni, comparativ cu femeile ale căror mame aveau educaţie scăzută. Din punctul de vedere al perioadei calendaristice, după schimbarea regimului politic în 1989, riscul unor naşteri ca mame singure a scăzut puternic, cu 59%. Tabelul nr. 1 Tipul parteneriatului la prima naştere, după vârsta la prima naştere Vârsta Sub 18 18–19 20–24 25–29 30–34 35–39 Total ani ani ani ani ani ani Mame singure 25,5% 12,5% 7,9% 5,4% 4,7% 4,2% 8,3% Coabitare 16,3% 10,1% 4,8% 3,4% 4,7% 6,9% 5,6% Căsătorie 58,2% 76,8% 86,1% 89,1% 85,5% 80,6% 84,5% După primul parteneriat 0,0% 0,6% 1,2% 2,0% 5,0% 8,3% 1,6% N 153 656 2494 1104 317 72 4796 100% 100% 100% 100% 100% 100% 100% Sursa: Ancheta Generaţii şi Gen, 2005, calcule ale autorului. Odată ce introducem în analiză nivelul personal de educaţie, dispare efectul mediului în care femeia a crescut (cu excepţia faptului că aceasta a locuit cu ambii părinţi sau nu). Luând ca referinţă categoria de educaţie scăzută, orice alt nivel curent de educaţie reduce puternic riscul de a naşte fără a fi într-o relaţie co-rezidenţială cu un partener: riscul este redus la 59%, în cazul femeilor cu educaţie medie şi la 38%, în cazul femeilor cu educaţie superioară. Cel mai mic risc de a naşte în calitate de mamă singură îl au femeile care încă se află în şcoală (19%). Rezultatele sunt consistente cu cele consemnate de literatura de specialitate. Pentru naşterile în cadrul unei uniuni de tip coabitare, doar educaţia mamei are un efect statistic semnificativ asupra riscului de a avea o primă naştere (Tabelul nr. 2): femeile ale căror mamă avea un nivel de educaţie mediu sau ridicat prezintă riscuri mult mai reduse de a avea un prim copil în cadrul unei uniuni consensuale: acesta se reduce la 62% pentru femeile cu mame cu educaţie medie şi la 27% pentru femeile cu mame cu educaţie ridicată. Odată cu introducerea nivelului personal de instruire, educaţia mamei nu mai are efect. Doar femeile aflate încă în sistemul de învăţământ şi cele cu educaţie superioară prezintă riscuri statistic semnificativ mai mici decât femeile cu educaţie scăzută: riscul se reduce la 55% pentru cele încă în şcoală şi la 32% pentru cele cu educaţie superioară. Pentru primele naşteri în cadrul căsătoriei (Tabelul nr. 3), rezidenţa în mediul rural în timpul copilăriei creşte riscul apariţiei primei naşteri cu 12%, corezidenţa cu un singur părinte ridică riscul cu 11%. Spre deosebire de naşterile în afara căsătoriei, nivelul de educaţie al mamei nu are niciun efect, cu excepţia categoriei femeilor care nu au specificat educaţia mamei, care prezintă un risc mai scăzut de a avea primul copil în cadrul căsătoriei. Din punct de vedere al perioadei calendaristice, riscul de a 13 NAŞTERILE ÎN CONTEXTE DIFERITE DE CEL MARITAL 391 avea prima naştere în cadrul căsătoriei este puţin mai ridicat după 1989 decât înainte. Introducerea nivelului personal de educaţie nu modifică efectul celorlalte variabile, cum s-a întâmplat pentru celelalte două categorii de naşteri. Comparativ cu femeile cu educaţie redusă, doar femeile cu educaţie medie prezintă un risc uşor ridicat de a naşte primul copil în cadrul căsătoriei. Tabelul nr. 2 Tipul parteneriatului la prima naştere, după generaţie Generaţia Înainte 1940–1950–1960–După Total de 1940 1949 1959 1969 1970 Mame singure 13,3% 11,3% 7,4% 4,1% 4,1% 8,3% Coabitare 2,6% 3,0% 5,7% 7,4% 10,3% 5,6% Căsătorie 83,2% 83,9% 85,5% 86,8% 83,2% 84,5% După primul parteneriat 1,0% 1,9% 1,3% 1,7% 2,4% 1,6% N 1116 880 1065 931 804 4796 100% 100% 100% 100% 100% 100% Sursa: Ancheta Generaţii şi Gen, 2005, calcule ale autorului. Tabelul nr. 3 Rezultate ale modelului de analiză a istoriei evenimentelor biografice, riscuri relative de a avea o primă naştere ca mamă singură Model 1 Model 2 Urban 1 1 Mediu de rezidenţă în copilărie Rural 1,30 ** 1,03 Cu ambii părinţi 1 1 Dacă a locuit cu ambii părinţi Nu cu ambii părinţi 1,57 *** 1,38 * Mai puţin de 3 1 1 Număr fraţi/surori 3 sau mai mulţi 1,29 *** 1,11 Nespecificat 1,12 1,12 Scăzută 1 1 Educaţia mamei Medie 0,56 *** 0,90 Ridicată 0,32 ** 0,61 Înainte de 1989 1 1 Perioada După 1989 0,41 *** 0,48 *** Încă studiază 0,19 *** Educaţie scăzută 1 Nivelul de educaţie Educaţie medie 0,59 *** Educaţie superioară 0,38 *** Sursa: Ancheta Generaţii şi Gen, 2005, calcule ale autorului. Notă: *** semnificativ statistic la nivelul de 1%; ** semnificativ statistic la nivelul de 5%; * semnificativ statistic la nivelul de 10%. 392 MIHAELA HĂRĂGUŞ 14 Tabelul nr. 4 Rezultate ale modelului de analiză a istoriei evenimentelor biografice, riscuri relative de a avea o primă naştere în cadrul unei uniuni consensuale Model 1 Model 2 Urban 1 1 Mediu de rezidenţă în copilărie Rural 1.00 0.94 Cu ambii părinţi 1 1 Dacă a locuit cu ambii părinţi Nu cu ambii părinţi 1.05 1.02 Mai puţin de 3 1 1 Număr fraţi/surori 3 sau mai mulţi 1.10 1.04 Nespecificat 0.93 0.97 Scăzută 1 1 Educaţia mamei Medie 0.62 * 0.73 Ridicată 0.27 * 0.51 Înainte de 1989 1 1 Perioada După 1989 0.85 0.90 Încă studiază 0.55 ** Educaţie scăzută 1 Nivelul de educaţie Educaţie medie 0.82 Educaţie superioară 0.32 ** Sursa: Ancheta Generaţii şi Gen, 2005, calcule ale autorului. Notă: *** semnificativ statistic la nivelul de 1%; ** semnificativ statistic la nivelul de 5%; * semnificativ statistic la nivelul de 10%. Tabelul nr. 5 Rezultate ale modelului de analiză a istoriei evenimentelor biografice, riscuri relative de a avea o primă naştere în cadrul căsătoriei Model 1 Model 2 Urban 1 1 Mediu de rezidenţă în copilărie Rural 1.12 ** 1.12 *** Cu ambii părinţi 1 1 Dacă a locuit cu ambii părinţi Nu cu ambii părinţi 1.11 * 1.11 * Mai puţin de 3 1 1 Număr fraţi/surori 3 sau mai mulţi 1.05 1.05 Nespecificat 0.82 * 0.83 * Scăzută 1 1 Educaţia mamei Medie 0.94 0.97 Ridicată 1.04 1.16 Înainte de 1989 1 1 Perioada După 1989 1.12 *** 1.10 ** Încă studiază 0.95 Educaţie scăzută 1 Nivelul de educaţie Educaţie medie 1.09 ** Educaţie superioară 0.88 Sursa: Ancheta Generaţii şi Gen, 2005, calcule ale autorului. Notă: *** semnificativ statistic la nivelul de 1%; ** semnificativ statistic la nivelul de 5%; * semnificativ statistic la nivelul de 10%. 15 NAŞTERILE ÎN CONTEXTE DIFERITE DE CEL MARITAL 393 CONCLUZII Am abordat în articolul de faţă problematica naşterilor în alte contexte decât cel marital, anume, naşterile în afara unei relaţii de tip co-rezidenţial cu un partener şi naşterile apărute în uniuni consensuale, din perspectiva cursului vieţii. Am descoperit variaţie în ceea ce priveşte contextul primei naşteri: la vârstele foarte tinere (sub 18 ani) un sfert din naşteri au avut loc înaintea formării unui parteneriat co-rezidenţial şi 16% în cadrul unei uniuni consensuale, procentele scăzând pe măsură ce vârsta la prima naştere creşte. Dacă doar 58% dintre primele naşteri apărute înainte de 18 ani erau în cadrul căsătoriei, ponderea este de 89% la vârste de 25–29 ani. Generaţiile tinere au o proporţie redusă a naşterilor în ipostaza de mamă singură, comparativ cu generaţiile anterioare, însă au o pondere mai mare a naşterilor în cadrul coabitării. Literatura de specialitate sugerează că momentul şi contextul apariţiei primei naşteri sunt influenţate de evenimentele şi circumstanţele anterioare din viaţa femeii, inclusiv de caracteristicile socioeconomice ale familiei de origine şi de mediul familial în care femeia a crescut. De asemenea, nivelul personal de educaţie al femeilor şi participarea acestora în sistemul de învăţământ au un impact puternic asupra momentului şi contextului primei naşteri. Intenţia noastră a fost de a avea o imagine asupra caracteristicilor femeilor care au avut o naştere non-maritală pe parcursul vieţii şi de a investiga impactul diferitor factori asupra acestui comportament, prin comparaţie cu naşterile în cadrul căsătoriei. Am încercat, prin acest articol, să vedem dacă naşterea în afara căsătoriei este un comportament asociat cu un mediu socioeconomic şi familial caracterizat de anumite dezavantaje, inclusiv în termenii nivelului personal de educaţie, sau dacă, dimpotrivă, acest comportament este tipic pentru femeile cu educaţie ridicată, aşa cum sugerează teoria celei de a doua tranziţii demografice. Am investigat separat fiecare ipostază în care poate apărea prima naştere: în afara unei relaţii co-rezidenţiale, în cadrul unei uniuni consensuale sau în cadrul căsătoriei, prin metoda analizei evenimentelor biografice. Considerând că resursele socioeconomice şi educaţionale în timpul copilăriei sunt importante pentru comportamentul familial al femeilor la maturitate, am studiat efectul tipului de rezidenţă pana la 14 ani (urban vs. rural), al locuirii cu ambii sau cu un singur părinte, al numărului de fraţi şi surori, al nivelului de educaţie al mamei. Rezultatele indică o asociere cu un mediu socioeconomic şi familial dezavantajat în copilărie, în cazul naşterilor în afara unei uniuni (rezidenţă în rural, locuire cu un singur părinte, număr mare de fraţi sau surori, educaţie scăzută a mamei). Pentru naşterile în cadrul coabitării, asocierea se realizează doar cu educaţia mamei: un nivel redus de educaţie al mamei creşte riscul primei naşteri în cadrul coabitării. O dată ce în analiză se introduce nivelul personal de educaţie al femeii, acesta preia influenţele caracteristicilor mediului în care femeia a crescut şi găsim o asociere puternic negativă cu nivelul de educaţie, în cazul naşterilor non-maritale: comparativ cu femeile cu un nivel redus de educaţie, femeile cu educaţie medie sau superioară prezintă riscuri mult reduse de a avea o primă naştere în afara căsătoriei (ca mamă singură sau în coabitare). De asemenea, am găsit un efect puternic 394 MIHAELA HĂRĂGUŞ 16 negativ al participării în educaţie asupra procreării în afara căsătoriei. Efectul nivelului personal de educaţie, inclusiv al participării în sistemul de învăţământ, este mult mai puţin vizibil în cazul naşterilor în cadrul căsătoriei. Demersul nostru are, evident, anumite limite. Pe de o parte, pentru o imagine cât mai completă despre influenţele asupra riscului de a naşte în afara căsătoriei, ar fi fost important să includem şi alte variabile, de exemplu, dacă mamele femeilor din eşantion au avut vreo naştere non-maritală pe parcursul vieţii lor, întrucât în literatură se vorbeşte despre transmiterea intergeneraţională a comportamentului demografic (Liefbroer, 2008). Nu am avut însă la dispoziţie această informaţie. Pe de altă parte, cercetătorii atrag atenţia asupra problemei selectivităţii, arătând că, din cauza unor factori neobservabili, femeile care au o propensiune mai mare spre a concepe un copil în afara căsătoriei au şi o propensiune scăzută spre rămânerea în sistemul de învăţământ (Upchurch şi alţii, 2002). Pentru a depăşi această problemă, ar fi necesare modele care controlează eterogenitatea neobservabilă (Mureşan şi Hoem, 2009). Considerăm însă că studiul nostru contribuie la conturarea caracteristicilor fenomenului naşterilor în afara căsătoriei, în România. Date fiind rezultatele obţinute, în special cele ce ţin de efectul nivelului personal de educaţie, considerăm că putem respinge ideea că fenomenul naşterilor non-maritale este, în România, expresie a celei de-a doua tranziţii demografice şi a schimbării sistemului de valori. Un nivel redus de educaţie predispune la procrearea în afara căsătoriei nu ca expresie a unor orientări postmoderne, ci ca expresie a unor dezavantaje socioeconomice. Ceea ce creează premisele pentru apariţia unor provocări în dezvoltarea socială, financiară şi emoţională a copiilor născuţi şi crescuţi în afara căsătoriei. Bineînţeles, statutul de mamă singură sau parteneriatul în forma coabitării pot fi aranjamente temporare de viaţă şi căsătoria poate fi încheiată ulterior naşterii copilului. Cursul vieţii femeilor după o naştere non-maritală este însă subiectul unor investigaţii viitoare, tot pe baza datelor Anchetei Generaţii şi Gen, al cărei design retrospectiv permite şi investigarea acestor aspecte. BIBLIOGRAFIE 1. Blossfeld, H. P., Huinink, J., Human capital investment or norms of role transition? How women’s schooling and career affect the process of family formation, în “American Journal of Sociology”, no. 97 (1), 1991, pp. 143–168. 2. Blossfeld, H. P., Rohwer, G., Techniques of Event History Modelling. New Approaches to Causal Analysis, Mahwah, New Jersey, LEA Publishers, 2002. 3. Bumpass, L., Sweet, J., Cherlin, A., The Role of Cohabitation in Declining Rates of Marriage, în “Journal of Marriage and Family”, no. 53 (4), 1991, pp. 913–927. 4. Cherlin, A., Marriage, divorce, remarriage, Cambridge, Harvard University Press, 1992. 5. Cherlin, A., The Deinstitutionalization of American Marriage, în “Journal of Marriage and Family”, no. 66 (4), 2004, pp. 848–861. 6. Courgeau, D., Lelievre, E., Event History Analysis in Demography, Oxford, Clarendon Press, 1992. 7. Courgeau, D., Multilevel synthesis. From the group to the individual, Dordrecht, Springer, 2007. 8. Hărăguş, M., Tranziţia la statutul de părinte în Europa. Evoluţii recente şi posibili determinanţi, Cluj-Napoca, Presa Universitară Clujeană, 2008. 17 NAŞTERILE ÎN CONTEXTE DIFERITE DE CEL MARITAL 395 9. Hoem, J. M., Jasilioniene, A., Kostova, D., Mureşan, C., Traces of the Second Demographic Transition in selected countries in Central and Eastern Europe: union formation as a demographic manifestation, în “European Journal of Population”, no. 25 (3), 2009, pp. 239–255. 10. Hoem, J. M., Kreyenfeld, M., Anticipatory analysis and its alternatives in life-course research. Part 1: The role of education in the study of first childbearing, în “Demographic Research”, no. 15 (16), 2006, pp. 461–484. 11. Inglehart, R., Modernization and Postmodernization. Cultural, Economic and Political Change in 43 Societies, Princeton, Princeton University Press, 1997. 12. Kiernan, K., Unmarried Cohabitation and Parenthood: Here to Stay? European Perspectives, în Moynihan, D. P., Smeeding, T. M. şi Rainwater, L. (coord.), The Future of the Family, New York, Russell Sage Foundation, 2004, pp. 66–95. 13. Lesthaeghe, R., Surkyin, J., New Forms of Household Formation in Central and Eastern Europe: Are They Related to Newly Emerging Value Orientations?, în „Interuniversity papers in demography”, no. 2, Belgium, Vrije Universiteit Brussel, 2002. 14. Lesthaeghe, R., The Unfolding Story of the Second Demographic Transition, în “Population Studies Center Research Reports”, no. 10–696, 2010. 15. Liefbroer, A. C., The intergenerational transmission of family-related behavior: Evidence from the NSFH, lucrare prezentată la „European Population Conference”, Barcelona, 9–12 iulie, 2008. 16. Macura, M., Fertility Decline in the Transition Economies, 1989–1998: Economic and Social Factors Revisited, în “Economic Survey of Europe”, no. 1, 2000. 17. Mureşan, C., Analiza istoriei evenimentelor biografice, un corp de metode pentru analiza cursului vieţii, în Mureşan, C. (coord.), Ancheta Pilot Generaţii şi Gen la Cluj, Cluj-Napoca, Presa Universitară Clujeană, 2005, pp. 27–44. 18. Mureşan, C., Cohabitation, an alternative for marriage in contemporary Romania: a life table description, în “Demográfia”, English edition, no. 51 (5), 2008, pp. 36–65. 19. Mureşan, C., Family dynamics in pre- and post-transition Romania: a life-table description, în “MPIDR Working Papers”, no. 18, 2007. (a) 20. Mureşan, C., How advanced Romania is in the second demographic transition?, în “Romanian Journal of Population Studies”, no. I (1–2), 2007, pp. 46–60. (b) 21. Mureşan, C., Hoem, J., The negative educational gradients in Romanian fertility, în “MPIDR Working Papers”, no. 19, 2009. 22. Musick, K., Cohabitation, nonmarital childbearing and the marriage process, în “Demographic Research”, no. 16 (9), 2007, pp. 249–286. 23. Oaneş, C., Hărăguş, M., The Growth in Non-Marital Fertility and Other Related Behaviours in Romania after 1989, în „Romanian Journal of Population Studies”, no. III (1), 2009, pp. 45–71. 24. Perelli-Harris, B., Gerber, T. P., Non-marital childbearing in Russia: second demographic transition or pattern of disadvantage”, în “Demography”, no. 48 (1), 2011, pp. 317–342. 25. Perelli-Harris, B., Sigle-Rushton, W., Kreyenfeld, M., Lappegård T., Berghammer, C., Keizer, R., The educational gradient of nonmarital childbearing in Europe: emergence of a pattern of disadvantage?, în “MPIDR Working Papers”, no. 4, 2010. 26. Perelli-Harris, B., Sigle-Rushton, W., Lappegard, T., Di Giulio, P., Jasilioniene, A., Renske, K., Koppen, K., Berghammer, C., Kreyenfeld, M., Examining nonmarital childbearing in Europe: how does union context differ across countries?, în “MPIDR Working Papers”, no. 21, 2009. 27. Rotariu, T., Romania and the Second Demographic Transition. The Traditional Value System and Low Fertility Rates, în „International Journal of Sociology”, no. 36 (1), 2006, pp. 10–27. 28. Rotariu, T., Marital and Extramarital Fertility in Latter-Day Romania, în Fauve-Chamoux, A., Bolovan, I. (coord.), Families in Europe between the 19th and the 21st Centuries. From Traditional Model to Contemporary PACS, Cluj-Napoca, Presa Universitară Clujeană, 2009, pp. 361–380. 29. Rowlingson K., McKay, S., Lone motherhood and socio-economic disadvantage: insights from quantitative and qualitative evidence, în “The Sociological Review”, no. 53 (1), 2005, pp. 30–49. 30. Schoen, R., Tufis, P., Precursors of nonmarital fertility in the United States, în “Journal of Marriage and Family”, no. 65 (4), 2003, pp. 1030–1040. 396 MIHAELA HĂRĂGUŞ 18 31. Seltzer, J. A., Families Formed outside of Marriage, în „Journal of Marriage and Family”, no. 62 (4), 2000, pp. 1247–1268. 32. Smock, P. J., Manning, W. D., Cohabiting partners’ economic circumstances and marriage, în “Demography”, no. 34, 1997, pp. 331–341. 33. Smock, P. J., Greenland, F. R., Diversity in Pathways to Parenthood: Patterns, Implications, and Emerging Research Directions, în “Journal of Marriage and Family”, no. 72, 2010, pp. 576–593. 34. Sobotka, T., Overview Chapter 6: The diverse faces of the Second Demographic Transition in Europe, în “Demographic Research”, no. 19, 2008, pp. 171–224. 35. Thomson, E., Partnerships & Parenthood: A Comparative View of Cohabitation, Marriage and Childbearing, în Booth, A., Crouter, A. C. (coord.), The New Population Problem: Why Families in Developed Countries Are Shrinking and What It Means, London, Lawrence Erlbaum Associates Publishers, 2005, pp. 129–150. 36. Upchurch, D. M., Lillard, L. A., Panis, C., Nonmarital childbearing: Influences of education, marriage, and fertility, în “Demography”, no. 39 (2), 2002, pp. 311–329. 37. van de Kaa, Dirk J., The Idea of a Second Demographic Transition in Industrialized Countries, lucrare prezentată la “The Sixth Welfare Policy Seminar of the National Institute of Population and Social Security”, Tokyo, 29 ianuarie, 2001. 38. Vikat, A., Speder, Z., Beets, G., Billari, F. C., Buhler, C., Desesquelles, A., Fokkema, T., Hoem, J. M., MacDonald, A. L., Neyer, G. R., Pailhe, A., Pinnelli, A., Solaz, A., Generations and Gender Survey (GGS): towards a better understanding of relationships and processes in the life course, în “Demographic Research”, no 17, 2007, pp. 389–440. 39. Wu, L. J., Wolf, B., Out of Wedlock: Causes and Consequences of Nonmarital Fertility, New York, Russell Sage Foundation, 2001. ore than one quarter of all births registered annually in Romania are non-marital. We investigate this phenomenon, in M our attempt to see whether this behaviour is post-modern or is an expression of socio-economic disadvantages. We conduct our analysis on Generations and Gender Survey (2005) data, whose retrospective design allows us to reconstruct the partnership and fertility histories of almost 6,000 women. Thus, we can approach the topic of non-marital childbearing from the life course perspective, by the technique of event history analysis. We will investigate the effect of different factors on the risk of childbearing in a context different than marriage: characteristics of parental home and the family environment where the woman grew up (urban/rural, residence with both parents, number of siblings, mother’s education), as well as the effect of personal characteristics (education level). We will differentiate and approach separately births of single mothers (those not being in a co-residential relationship at the moment of birth) and births in consensual unions, comparing them with marital births. Results show that childbearing outside marriage in Romania is rather associated with socio-economic disadvantages and a low level of education. Keywords: first births, marriage, cohabitation, single mother, education, life-course. Primit: 26.09.2011 Acceptat: 31.10.2011 Redactori: Ioan Mărginean, Manuela Sofia Stănculescu 